Изборите в САЩ : една страна , два свята Дълбоки окопи разделят привържениците на Тръмп и Байдън , потвърждават също и данните от екзитпола след вчерашното гласуване . Мненията им за икономиката , пандемията и расизма в страната едва ли могат да бъдат по - различни . Когато човек погледне неокончателните резултати от президентските избори в САЩ и данните от екзитпола остава с впечатлението , че наблюдава два изборни процеса в две съвсем различни страни . Така например цели 87 % от привържениците на Тръмп са убедени , че епидемията от коронавирус в САЩ е била добре овладяна . Това е направо удивително , като се има предвид , че тъкмо сега много американски щати регистрират рекордно високи стойности на новите инфекции . Избирателите на Байдън гледат на този въпрос по съвсем различен начин : 82 % са убедени , че усилията на страната за справяне с кризата изобщо не са били ефективни . Какво вълнува избирателите Съответно противоположни са и мотивите , накарали хората да гласуват за един от двамата кандидати . За привържениците на Тръмп водещият аргумент да го подкрепят е икономическата му политика . Близо 62 % назовават този фактор като основна причина да му гласуват доверие , имайки предвид фазата на икономическо оживление в САЩ , която обаче приключи заедно с началото на пандемията от коронавирус през март . Към онзи момент САЩ действително отбелязваха изключително висок ръст на средните доходи и най - ниското ниво на безработица от 50 години насам . Избирателите на Байдън гледат на страната със съвсем други очи . В кампанията на кандидата на демократите нямаше основна водеща тема , но все пак 36 % от привържениците му нареждат расизма в страната сред най - важните теми , а 28 % обявяват пандемията от коронавирус за водеща . Не бива да се забравя фактът , че почти 80 % от избирателите на Тръмп описват икономическата ситуация в САЩ като добра , а близо 80 % от привържениците на Байдън я оценяват като лоша . Небивал разлом Този факт отново показва невероятно високата поляризация и разединение на американците , които си личат и в отношението им към всички по - важни съдържателни теми . Подобен разлом никога досега не е имало . Има и още един интересен факт , който е показателен за голямата разлика между сегашните избори и предишните през 2016 година . Данните сочат , че сега почти не е имало колебаещи се , които чак в последната седмица или дори в последна минута да са решили за кого да гласуват . Близо 87 % от привържениците на Тръмп още през септември , или дори още по - рано , са били наясно , че смятат да гласуват за настоящия президент . Същото се отнася и до кандидата на демократите – 84 % от привържениците на Байдън са били готови с решението си още през септември . И обратното : само 2 % от избирателите и на двамата кандидати са решили за кого да гласуват през последните дни . Какво показват тези данни ? Че в последната фаза на предизборната борба не е настъпила коренна промяна в нагласите , каквато наблюдавахме през 2016 - та , когато тази промяна бе в полза на Тръмп . Този факт може би ще изиграе важна роля за крайния резултат от гласуването .